Yhdysvaltojen ulkoministeriölähteen mukaan pieni määrä sotilaita on jo siirretty.

Presidentti Donald Trump sai osakseen voimakasta kritiikkiä päätöksestään vetäytyä Syyriasta. EPA/AOP

Valkoisen talon päätös vetäytyä Syyriasta on saanut osakseen voimakasta kritiikkiä.

Yhdysvaltojen presidentti Donald Trumpia on kritisoitu hänen omassa puolueessaan republikaaneissa. Senaattori Lindsey Graham, joka kuuluu Trumpin tärkeimpiin liittolaisiin, syytti Trumpia presidentti Barack Obaman virheisiin sortumisesta.

–Mitä tahansa presidentti Trump sanookin päätöksestään, se on TÄYSIN sama kuin mitä presidentti Obama teki Irakissa, jolloin sillä oli vielä vakavammat seuraukset kansalliselle turvallisuudellemme. Toisin kuin presidentti Obama, toivon presidentti Trumpin harkitsevan uudelleen ja hakevan kunnollista sotilaallista neuvonantoa.

Hän sanoi myös, että Turkkia kohtaan määrättäisiin sanktiot, mikäli Turkki hyökkää kurdeja kohtaan. Päätös syntyisi ilman, että presidentillä olisi mahdollisuus käyttää veto-oikeutta.

Joukkoja vedetty jo pois

Myöhään sunnuntaina Valkoinen talo ilmoitti, että se vetää pois joukkoja Turkin ja Syyrian rajaseudulta ja että ”Turkki tulee pian aloittamaan kauan suunnitellun operaation pohjois-Syyriassa”.

Ennen tiedotusta Trump oli puhunut puhelimessa Turkin presidentti Recep Tayyip Erdoganin kanssa.

Yhdysvallat on jo alkanut vetää pois joukkojaan Syyriasta. Yhdysvaltojen ulkoministeriön korkeassa asemassa oleva viranomainen sanoo kuitenkin uutistoimisto AFP:n mukaan, että kyse olisi hyvin pienestä määrästä joukkoja. Vain 25 sotilasta olisi siirretty ”hyvin lyhyen matkan” päähän.

Trump sanoi maanantaina ”hävittävänsä” Turkin talouden, jos Turkki hyökkää Syyriaan. Tviitissään hän kirjoitti:

–Jos Turkki tekee mitään sellaista, mitä minä suuressa ja vertaansa vailla olevassa viisaudessani uskon olevan rajan ylitys, aion täysin tuhota ja hävittää Turkin talouden (Olen tehnyt sen ennenkin!)

Turkki on Yhdysvaltojen liittolainen puolustusliitto Natossa. Turkki on pitkään halunnut ottaa iskun kohteeksi Syyriassa toimivat kurditaistelijat. Kurdijoukot ovat taistelleet Yhdysvaltojen joukkojen rinnalla Isisin taistelijoita vastaan Syyriassa. Isisin taistelijoita sekä näiden vaimoja ja lapsia on kurdien hallussa.

Yhdysvaltojen puolustusministeriö sanoi varoittaneensa Turkkia, että hyökkäys Syyriaan aiheuttaisi epävakautta.